ועדת הכספים, כנסת 17, פרוטוקול מספר 669, 2008-01-15 12:00

סטס מיסז'ניקוב: אני פותח את ישיבת ועדת הכספים בנושא הצעת חוק לקידום ישוב מפוני גוש קטיף, חבל עזה וצפון השומרון (הוראת שעה), התשס"ח-2007, הצעתם של חבר הכנסת זאב אלקין וקבוצת חברי כנסת.

יעקב ליצמן: האם ראש המינהלת נמצאת כאן?

טמיר כהן: היא הוזמנה.

זאב אלקין: נמצא כאן נציגה.

סטס מיסז'ניקוב: ראש המינהלת לא נמצאת כאן.

איתי אהרונסון: למיטב ידיעתי היא לא הוזמנה אישית.

יעקב ליצמן: ממתי מזמינים אישית?

יעקב ליצמן: אף פעם לא מזמינים אישית אלא מזמינים את המנהל.

איתי אהרונסון: בסופו של עניין, אני כאן.

סטס מיסז'ניקוב: זה שאתה כאן, אנחנו מברכים אותך בבואך, אבל זה שראש המינהלת לא חשבה שהנושא הזה מספיק חשוב כדי להופיע אישית, זה כמובן קצת חורה לנו, כוועדת כספים של הכנסת ולא באופן פרטני כחברי כנסת.

איתי אהרונסון: העניין הוא עניין מקצועי פרופר ולכן התבקשתי להגיע לכאן.

סטס מיסז'ניקוב: שוב אני אומר, בלי לפגוע בכבודך ובלי לפגוע במקצועיותך, אנחנו מצפים שבנושא כל כך חשוב כמו הצעת חוק שדנה בנושא הזה, שראש המינהלת תופיע בפני ועדת הכספים של הכנסת.

ניסן סלומינסקי: הדיון יהיה רק בכל מיני ניסוחים או בעקרונות?

ניסן סלומינסקי: אם בעקרונות, אנחנו צריכים אותה.

ניסן סלומינסקי: אם בניסוח, זה בסדר שאתה כאן.

ניסן סלומינסקי: אם תאמר לנו שהיא בעד הנושא הזה, בעד העקרונות ויש כאן רק דיונים בניסוחים, זה בסדר, אבל זאת אמירה.

איתי אהרונסון: לא, האמירה היא כזאת.

איתי אהרונסון: לגופו של עניין, בעניין הזה דווקא משרד המשפטים ומשרד הפנים הם הגורמים העיקריים.

יעקב ליצמן: יש דיון עקרוני.

יעקב ליצמן: אני חייב לומר לך שעצם הדבר שצריך חוק כדי לתקן דברים אומר שיש הרבה בעיות.

יעקב ליצמן: לצורך כך אני צריך את ראש המינהלת.

יעקב ליצמן: אני לא מדבר על מה שכתוב כאן בפנים.

איתי אהרונסון: ועדת שרים לחקיקה החליטה שהחוק יקודם בתיאום, אנחנו התחלנו רמה של תיאום ואכן הייתה פגישה בשבוע שעבר בנושא הזה.

איתי אהרונסון: בסיום אותה פגישה סיכמנו שיש צורך בעוד מהלכים נוספים של תיאום והתיאום צריך להימשך.

איתי אהרונסון: אנחנו חושבים שאכן התיאום צריך להיעשות.

סטס מיסז'ניקוב: אני אאפשר למציע להציג את החוק.

סטס מיסז'ניקוב: אני רוצה לציין שכאשר אתם תצטרכו לאשר תקציב, אתם בטח תבואו בהרכב מלא, כולל ראש המינהלת, אבל זאת הערת אגב.

זאב אלקין: אדוני היושב-ראש, אני שמח להציג את החוק למרות שכאשר אני מסתכל על חברי הוועדה שנוכחים, אין לי ספק שבקווים הכלליים הם כבר פעם אחת הכירו את החוק כי הם כולם חתומים עליו והצטרפו אליו.

זאב אלקין: לעצם הצעת החוק.

זאב אלקין: הצעת החוק נולדה מדיון בוועדת משנה של ביקורת המדינה שעוסקת בנושא המפונים.

זאב אלקין: יושבת-ראש הוועדה יושבת כאן והיא שותפה אתי - ועם חבר הכנסת רותם, חבר הכנסת אדלשטיין, חבר הכנסת אורלב - בהובלת הצעת החוק.

זאב אלקין: התברר שבקצב הקבוע של קידום יישוב המפונים מחדש כפי שהוצג על ידי מנכ"ל משרד ראש הממשלה בפני הוועדה, העבודה הזאת תארך פרק זמן, לגבי כ-75 אחוזים ממשפחות המפונים, של בין שנתיים לשלוש שנים על פי לוח הזמנים הממשלתי כפי שהוצג שם.

זאב אלקין: כאשר ראינו את חומרת הבעיה, החלטנו ליזום הצעת חוק שנבנתה בעזרתם הנדיבה של ועד מפוני גוש קטיף וגם של עורך-דין יחזקאל לוי שנמצא כאן והוא היועץ המשפטי לשעבר של משרד הפנים.

זאב אלקין: נעזרנו כאן בסמכות מאוד מאוד מקצועית.

זאב אלקין: מה ששימש כמודל הבסיסי לחלק מהסעיפים של הצעת החוק היה מה שקרוי בלשון העם נוהל ול"ל.

זאב אלקין: נהלים מיוחדים שהמדינה הפעילה.

יעקב ליצמן: כאשר סילבן שלום היה שר האוצר, רצו להעביר חוק בחוק ההסדרים – והוא עבר – שלגבי פרוייקטים שתקועים יש עוקף ול"ל.

זאב אלקין: זה רק על תשתיות.

זאב אלקין: מה שאתה מדבר עליו נבנה על בסיס של ול"ל אבל רק לגבי תשתיות.

זאב אלקין: לכן יש צורך בחקיקה מעין זאת כאשר המודל של ול"ל, מה שהמדינה הפעילה לגבי עולים חדשים, שימש את עורך-דין לוי שהוא זה שבנה את זה לפי מיטב זיכרוני.

יעקב ליצמן: זה קיים עדיין?

יחזקאל לוי: כן.

זאב אלקין: ות"ל – כן.

יעקב ליצמן: האם יש פרוייקט אחד שבא בעקבות החוק הזה?

אורי אריאל: כן.

אורי אריאל: הולכת הגז למשל.

אורי אריאל: יש תשתיות לאומיות שהשתמשו בו.

זאב אלקין: מהותו של החוק מתייחסת כולה לקיצור לוחות זמנים כדי לקדם בקצב מהיר יותר את היישוב מחדש של המפונים לפי הסעיף הקהילתי, כאשר – ותכף אני אפרט בקצרה – הצעת החוק באה לפתור את הבעיה ממספר כיוונים.

זאב אלקין: אחר כך, כאשר נעבור על הסעיפים, נראה את זה בפירוט.

זאב אלקין: סעיף אחד מתייחס להטלת חובה על הממשלה באותן נקודות בהן החליטה להוביל התיישבות קהילתית, להגביל את זה ללוחות זמנים כאשר ה שמנוסח כרגע זה שנה מאז עוברת הצעת החוק או מאושרת התוכנית.

זאב אלקין: כאשר נגיע לדיון בסעיף, אני אתייחס לנוסח החדש שכנראה יצטרך להיכנס לקראת קריאה שנייה ושלישית.

זאב אלקין: הנקודה השנייה קשורה ללוחות הזמנים לגבי תהליכי אישורים בהנחת התוכניות בוועדות מקומיות, בוועדות מחוזיות, התנגדויות, וגם חשוב לא פחות ההיתרים הפרטניים שאנשים צריכים לקבל כאשר כל התוכנית מאושרת כאשר זה ברמת הבית.

זאב אלקין: הסעיף השלישי מעניק סמכות למשרד האוצר לראות ביישוב המפונים נסיבות מיוחדות.

זאב אלקין: בחוק המכרזים יש סעיף שמדבר על אפשרות של פטור ממכרז בנסיבות המיוחדות והסעיף הזה מגדיר במפורש ישוב המפונים כנסיבות מיוחדות ונותן סמכות למשרד האוצר - שיכול להפעיל אותה ויכול שלא להפעיל אותה - ללכת על הנתיב של פטור מחובת המכרזים.

זאב אלקין: אלה פחות או יותר שלושת הסעיפים העיקריים של החוק.

זאב אלקין: כמה נקודות לגבי תיאום.

זאב אלקין: הצעת החוק הזאת עלתה בוועדת השרים לחקיקה.

זאב אלקין: החלטת ועדת שרים לחקיקה הייתה לתמוך בהמשך החקיקה בתיאום עם הממשלה.

זאב אלקין: הצעת החוק עברה בקריאה טרומית בסיכום עם הממשלה ולפי הסיכום – ואני מקריא מהפרוטוקול מול מנכ"ל משרד ראש-הממשלה – התיאום בין המציע לבין המנכ"ל צריך להיעשות לקראת קריאה שנייה ושלישית, אבל החלטנו לנהוג לפנים משורת הדין כדי להיות מסודרים ולכן יזמנו את מהלכי התיאום – והזכיר אותם כאן עורך-דין אהרונסון – עם מינהלת סל"ע ועם משרד הפנים, כל הצוות שמנכ"ל משרד ראש-הממשלה החליט להעמיד מולנו.

זאב אלקין: יזמנו ישיבת תיאום עוד לפני הדיון הזה.

זאב אלקין: לגבי חלק מהסעיפים כבר הגענו לתיאום מוחלט וכאשר נעבור לדון על הסעיפים אני אציין מה השינויים שאנחנו מבקשים להכניס להצעה המקורית בעקבות התיאום.

זאב אלקין: לגבי חלק אחר מהסעיפים סוכם שנגיע לתיאום לקראת קריאה שנייה ושלישית.

זאב אלקין: ביקשנו מהמינהלת להציע נוסח שלהם.

זאב אלקין: נכון להיום לא התגלעו באותה ישיבה חילוקי דעות.

זאב אלקין: היו נושאים שהממשלה ביקשה להעביר דרך התקנות ואמרנו שאנחנו מאוד נשמח אם עד קריאה שנייה ושלישית זה יסודר בתקנות ואז נוריד סעיפים רלוונטיים מהצעת החוק.

זאב אלקין: היו סעיפים בהם הממשלה אמרה שהיא רוצה להציע נוסח חלופי ואמרנו שעוד לא ראינו את הנוסח ולכן אי אפשר לקבוע עמדה סופית, אבל אנחנו בהחלט נשמח לאמץ את הנוסח הזה אם הוא נותן מענה הולם.

זאב אלקין: אני אתייחס בפירוט כאשר נעבור על הסעיפים ואומר למה הכוונה ומה הם הסעיפים שדורשים שינויים.

זאב אלקין: לסיום דבריי אני רוצה להוסיף נקודה שבעיניי היא עיקרית.

זאב אלקין: זאת הצעת חוק שכל יום שעובר, יש מחור.

זאב אלקין: המטרה של הצעת החוק היא לזרז תהליך שהוא מאוד דינאמי ומתרחש מול עינינו וכמובן כל הזמן שהצעת החוק היא בתוך תהליך חקיקה, התועלת שלה יורדת.

יעקב ליצמן: יש בעיה מבחינת התכנון?

זאב אלקין: בוודאי.

זאב אלקין: יש הרבה נושאים.

זאב אלקין: הצעת החוק הזאת, אם היא הייתה כבר מאחורינו לגבי כל מיני תהליכים שכרגע הם בצנרת ובעבודה, היא הייתה מקצרת את כל לוחות הזמנים הרלוונטיים.

ניסן סלומינסקי: המילה ירוק משתנה בחוק למילה אחרת?

ניסן סלומינסקי: יש התייחסות לכך שזה לא ייעצר בכל רגע ורגע לגבי כל טיעון וטיעון?

עמירה דותן: זה עוזר או יעזור גם לאנשים שעוסקים לא רק בחקיקה אלא גם בעשייה לתת פתרונות גם מול הירוקים.

עמירה דותן: זה היה חלק מהדיונים.

ניסן סלומינסקי: אני לא מדבר רק על פתרונות.

ניסן סלומינסקי: פתרונות צריך לתת אבל שלא יהיו עיכובים.

זאב אלקין: המטרה של הצעת החוק היא לקצר לוחות זמנים.

זאב אלקין: הצעת החוק לא מונעת התנגדויות.

זאב אלקין: אנחנו גם חושבים שזה לא נכון למנוע זכות התנגדות של הציבור אבל הצעת החוק מקציבה על פי התקדים של ול"ל בלוחות זמנים.

יואל-יולי אדלשטיין: אני מאוד מבקש שנתקדם עם החקיקה הזאת.

יואל-יולי אדלשטיין: לפעמים בוועדת הכנסת יש דיונים על פטור מחובת הנחה והם נמשכים כמה שבועות עד שלא כל כך ברור על מה דנים.

יואל-יולי אדלשטיין: אני מבקש שגם כאן

יואל-יולי אדלשטיין: לא נגיע למצב הזה שאת החוק הזה נחוקק כאשר אף אחד לא יצטרך אותו.

סטס מיסז'ניקוב: חבר הכנסת אלקין יכול להעיד על כך שברגע שהוא ביקש ממני, מיד שמתי את זה על סדר היום.

יואל-יולי אדלשטיין: אין לי ספק שאני מתפרץ לדלת פתוחה.

זאב אלקין: אני אכן מודה ליושב-ראש על שהבין את חשיבות העניין ודחיפותו.

יואל-יולי אדלשטיין: אני מבקש שאחד הדברים שיעמדו לנגד עינינו, ודאי קודם כל האיכות אבל גם המהירות.

אורי אריאל: אני מודיע שזה שאני לא חתום על החוק זה לא כי אני מתנגד לו.

איתי אהרונסון: לעניין התיאום.

איתי אהרונסון: אני חושב שיש פה את ההתייחסות הפרטנית וכפי שאמרתי, ההתייחסות תהיה שיש סעיפים שמשרד הפנים ומשרד המשפטים ירצו להתייחס אליהם בנושאים של התכנון והם בוודאי יוכלו להרחיב יותר ממני.

איתי אהרונסון: בנושא של חוק חובת מכרזים, משרד האוצר ומשרד המשפטים ירצו להרחיב.

איתי אהרונסון: אני רוצה לפתוח בנושא של התיאום ולהתייחס לתיאור הדברים של הפגישה שהתקיימה וההסכמות אליהן הגענו עד עכשיו.

איתי אהרונסון: אני מסכים באופן חלקי עם הדברים כפי שהציג אותם חבר הכנסת אלקין אלא שבאמת האווירה הייתה טובה אבל זה לא נכון שיש דברים שאנחנו כרגע מסכימים עליהם.

איתי אהרונסון: על מנת להגיע להסכמות נדרשת עבודה נוספת על כל אחד מהסעיפים.

איתי אהרונסון: לכן עמדתנו – ואני אומר את הדברים על דעת מנכ"ל משרד ראש-הממשלה – היא שהתיאום כפי שנקבע בהחלטת ועדת השרים לחקיקה עדיין לא הושלם וצריך להשלים אותו לפני שמעלים את החוק לקריאה ראשונה.

ניסן סלומינסקי: כמה זמן?

איתי אהרונסון: מבחינתנו אנחנו מוכנים לעבוד בקצב מהיר.

ניסן סלומינסקי: קצב מהיר כבר ראינו.

ניסן סלומינסקי: כמה זמן?

ניסן סלומינסקי: אני מניח שגם ראש-הממשלה והמנכ"ל שלו אומרים שהם עובדים בקצב מהיר מאוד לשיקום המגורשים.

ניסן סלומינסקי: אני בטוח שהם אומרים זאת.

ניסן סלומינסקי: מה זה קצב מהיר?

איתי אהרונסון: הפגישה הראשונה התקיימה והיא התקיימה זמן לא ארוך מרגע שהיה צורך בה.

זאב אלקין: לקח חודש וחצי לתאם את הפגישה.

ניסן סלומינסקי: עכשיו יש לכם את הנייר ואת הכל.

איתי אהרונסון: נמצא כאן היועץ המשפטי של משרד הפנים ונמצאים כאן אנשי משרד המשפטים.

ניסן סלומינסקי: בעוד שבועיים אנחנו יכולים לאשר את זה?

איתי אהרונסון: גם משרד הפנים רלוונטי כאן.

ניסן סלומינסקי: אתם המובילים.

איתי אהרונסון: מבחינתי, שבועיים, אם יהיו פגישות רצופות, נוכל להשלים את הדברים.

יעקב ליצמן: לך מפריע אם נצביע על זה היום?

איתי אהרונסון: אנחנו חושבים – וזאת עמדת המנכ"ל – שתיאום צריך להיעשות לפני ההצבעה בקריאה ראשונה.

יעקב ליצמן: אני לא רואה שום בעיה שנצביע היום.

ניסן סלומינסקי: אנחנו לא רוצים להגיע לעימות.

זאב אלקין: אין עימות.

סטס מיסז'ניקוב: קיבלתי פנייה ממנכ"ל משרד ראש-הממשלה.

סטס מיסז'ניקוב: אני מאוד מכבד את האיש והבנתי שהייתה איזושהי לקונה בתיאום בין היוזם או היוזמים לבין משרד ראש-הממשלה.

סטס מיסז'ניקוב: כאשר אנחנו מתחייבים לגבי תיאומים, כאשר אנחנו מעבירים בקריאה טרומית, את זה צריך לקיים.

סטס מיסז'ניקוב: כאן יש איזושהי לקונה כי אחד טוען שהתיאום נעשה והשני טוען שהתיאום לא נעשה במלואו.

יעקב ליצמן: יש עוד דבר.

יעקב ליצמן: הוא מדבר על תיאום לקראת קריאה שנייה ושלישית.

סטס מיסז'ניקוב: הוא אומר שלקראת קריאה שנייה ושלישית יהיה תיאום מלא כך שלא יהיה אפילו שמץ של ספק שהתיאום נעשה.

סטס מיסז'ניקוב: כיוון שאני חלק מקואליציה ואני לא רואה כאן את יושב-ראש הקואליציה שטוען אחרת, אין לי שום מניעה להצביע על החוק הזה שאני גם חתום עליו.

סטס מיסז'ניקוב: את כל הדברים שלא הצלחנו להגיע לתיאום עכשיו, באמת נגיע לתיאומים – היוזם והיוזמים – בקריאה שנייה ושלישית.

סטס מיסז'ניקוב: שוב אני אומר שזה לא גורע כהוא זה מהכבוד שאנחנו רוחשים לרענן דינור ולבקשתו אלא שהקואליציה כנראה החליטה אחרת.

איתי אהרונסון: נדמה לי שהמסקנות שהיו גם בישיבת התיאום שעשינו שבסופו של דבר הצעת החוק הזאת כנראה שהיא לא תפתור את הבעיות אתן היא רוצה להתמודד מכיוון שמרבית הבעיות לא נמצאות במישור של חסמים חוקיים.

איתי אהרונסון: יש פה ושם כמה דברים קטנים, אבל בהסתכלות על התמונה הכוללת, הצעת החוק הזאת לא תפתור בעיות.

איתי אהרונסון: נעבור על הסעיפים ונראה שגם פתרון של בעיה מסוימת לא יחסוך את הבעייתיות הנוספת שקיימת.

יעקב ליצמן: אתה עכשיו פוגע ב-60 חברי כנסת.

זאב אלקין: יותר מ-60.

יעקב ליצמן: באים חברי הכנסת ואומרים שיש כאן בעיה ואין אפשרות להתיר את הסבך הזה.

יעקב ליצמן: יש בעיות בתכנון בכל המקומות ולכן צריך לפתור את הבעיה.

יעקב ליצמן: לשם כך חוקקו חוק.

יעקב ליצמן: לחוקק כאן חוק זה מאוד קשה, במיוחד שהוא נגד הממשלה.

זאב אלקין: זה ביחד עם הממשלה.

יעקב ליצמן: באים חברי הכנסת ואומרים שצריך חוק.

יעקב ליצמן: אתה אומר שני דברים ואני אתרגם את דבריך למרות שלא אמרת אותם במפורש.

יעקב ליצמן: ראשית, הם לא יודעים מה שהם מחוקקים כי עובדה שמה שהם מחוקקים, ממילא לא יעזור.

איתי אהרונסון: לא, לא את זה אמרתי.

ניסן סלומינסקי: אתה מונית מטעם מנכ"ל משרד ראש-הממשלה לגרום לכך שהכל יהיה זריז.

ניסן סלומינסקי: הצעת החוק הזאת אמורה לגרום לכך שהכל יהיה זריז.

ניסן סלומינסקי: אם אתם חושבים שזה לא ייתן פתרון, הייתם צריכים לבוא אליהם ולומר שכדי שהפתרון באמת יהיה מושלם, תוסיפו את זה ואת זה ואת זה.

ניסן סלומינסקי: אם לצורך כך אתה צריך עוד שבועיים, זה מקובל.

איתי אהרונסון: לזה קראתי תיאומים.

ניסן סלומינסקי: אתם רוצים להוסיף עוד דברים שהם לא העלו על דעתם?

זאב אלקין: מראש הצהרנו שאנחנו מאוד נשמח במהלך התיאום לא רק לשנות או להוריד סעיפים אלא גם להוסיף סעיפים.

זאב אלקין: יותר מכך, בדיון התיאום שקיימנו עלה סעיף אחד כהצעה לתוספת, לגביו נציג מינהלת סל"ע הציע תיקון מסוים ואנחנו בנוסח המתוקן נשמח להכניס את זה לחוק לקראת ההכנה לקריאה ראשונה.

יעקב ליצמן: אם נתחייב כוועדת כספים שבתוך הזמן הקרוב, אחרי קריאה ראשונה ואחרי שזה יעבור במליאה, לקראת קריאה שנייה ושלישית, אנחנו מוכנים להתחייב כחברי ועדת כספים שלא נקדם את החוק אם אין תיאום.

יעקב ליצמן: אם זה המצב, אנחנו מסכנים את החוק?

זאב אלקין: אני מקווה שלא, אבל אני לא מציע לוועדה לקחת על עצמה מעבר למה שלקחו היוזמים.

זאב אלקין: לאני מחויב מול מנכ"ל משרד ראש-הממשלה, ואני מצטט את הנאמר: "יחד עם זאת, קריאה שנייה ושלישית ייעשו אך ורק בתיאום בין חבר הכנסת אלקין למנכ"ל".

סטס מיסז'ניקוב: זה בדרך כלל לא מקובל אם היוזמים לא כל כך רוצים לקדם את זה.

ניסן סלומינסקי: השאלה אם אתה מבטיח שתוך שבועיים אתה יכול להגיע לדברים האלה.

ניסן סלומינסקי: שנית, אתה צריך להבטיח לנו דבר נוסף, שדברים שאתה חושב שהם לא מספיקים בחוק כדי לגרום לזירוז, אתם תוסיפו אותם.

ניסן סלומינסקי: אם זה כך, נחכה שבועיים, תוסיפו את הדברים ותגיעו לתיאום.

עמירה דותן: אני חדשה בוועדה ואני חדשה בכנסת.

עמירה דותן: אנחנו רוצים להצביע על זה.

אורי אריאל: יושב-ראש הוועדה הציע להעלות את זה לקריאה ראשונה ואת כל התיאומים לעשות לקראת קריאה שנייה ושלישית.

ניסן סלומינסקי: אם כן, אני חוזר בי מהקטע הזה.

עמירה דותן: אני רוצה להזכיר לכולנו שבגלל שיש ביום שלישי דיון, אפשר היה בשבוע שעבר לשבת על התיאום.

עמירה דותן: למדנו את הדרך בה כללי המשחק האלה פועלים.

עמירה דותן: ברגע שלמדנו את כללי המשחק, התחלנו לשחק.

עמירה דותן: אנחנו מבינים שבעניין הזה הפטיש הוא פטיש חשוב ולכן אנחנו מאוד מבקשים שזה כן יעבור בוועדה.

עמירה דותן: יחד עם זאת אנחנו מאוד מעריכים את כל משרדי הממשלה והידע שלהם לגבי מה שקורה בשטח ואיך את החוק הזה אפשר להפוך לחוק אמיתי שייתן סוף סוף למתיישבים את הדרך להגיע לבית הקבע שלהם.

עמירה דותן: לכן אנחנו צריכים להבחין בין שני דברים.

עמירה דותן: היום להצביע בקריאה ראשונה, אני מציעה לכם כי אני לא חברת הוועדה באופן קבוע אבל אני אשמח מאוד להצביע ולתת את קולי לנושא הזה.

עמירה דותן: במקביל, ללא שום קשר, לזרז את העבודה ולעשות את התיאום באותה רוח טובה ובאותה הבנה שהייתה.

איתי אהרונסון: אלה דברים שהיה לי לומר ברמה הכללית.

איתי אהרונסון: אם נעבור על הסעיפים השונים, אוכל להתייחס אליהם.

סטס מיסז'ניקוב: לא, על הסעיפים נעבור לקראת קריאה שנייה ושלישית אלא אם כן יש לך משהו מהותי שאתה רוצה לציין.

זאב אלקין: אולי לפני כן אני אציין את התיקונים שאני מבקש להכניס בעקבות הסיכומים.

יעקב ליצמן: התיקונים שלך הם על דעתם?

זאב אלקין: כן.

זאב אלקין: הם לפי בקשתך.

זאב אלקין: לפי בקשתה של המינהלת אני מבקש להכניס תיקונים לרשימת הישובים בתוספת לחוק.

זאב אלקין: אני מתחיל מהסוג, אבל זה משפיע על ההגדרות.

זאב אלקין: בחוק, אחרי סעיף 7 יש תוספת שמתייחסת להגדרות, רשימת הישובים.

זאב אלקין: זה בעמוד 4, לפני דברי ההסבר.

זאב אלקין: אני מבקש למחוק מהרשימה, לפי בקשת הממשלה, את הכותרות הבאות: טנא-עומרים, משכיות.

ראובן ריבלין: למה למחוק?

ראובן ריבלין: אם המתיישבים מסכימים, לי אין בעיה.

זאב אלקין: המתיישבים היו חלק מאותה ישיבת התיאום.

זאב אלקין: כל מה שסוכם שם, סוכם גם על דעת יושב-ראש ועד המתיישבים.

ראובן ריבלין: אם המתיישבים מסכימים, אני מסכים.

ראובן ריבלין: אם לא, נשאיר את זה.

יעקב ליצמן: תסביר לנו למה למחוק.

זאב אלקין: זה תיאום עם הממשלה.

זאב אלקין: הנימוקים של הממשלה היו שבחלק מהשמות שהופיעו ברשימה הזאת אין בכלל קהילות מפונים.

זאב אלקין: כאשר הוכנה הצעת החוק חשבו שיהיו שם קהילות, אבל בזמן שעבר, הן כבר לא שם.

זאב אלקין: בחלק מהמקומות יש מפונים אבל מספרם הוא פחות מהמספר הנקוב, מספר 20.

ראובן ריבלין: יש לנו הצעת חוק.

זאב אלקין: נכון, אבל היא עוד לא עברה.

אורי אריאל: אני מבקש שנדבר על זה בינינו.

אורי אריאל: אתה מעיר הערות שלא מצביעים עליהן.

אורי אריאל: הרי זה יבוא לקראת קריאה שנייה ושלישית.

אורי אריאל: אני מבקש שנדבר על כך.

אורי אריאל: לפי דעתי טנא-עומרים צריך להישאר.

סטס מיסז'ניקוב: הדיון הזה מזכיר לי את חוק שדרות ועוטף עזה.

סטס מיסז'ניקוב: הייתה בעיה של שבעה ישובים שכולנו רצינו להוסיף, אבל בהסכמה עם הממשלה לא הוספנו אותם.

סטס מיסז'ניקוב: על הדבר הזה כמעט נפלה הצעת חוק מאוד חשובה לשדרות ולעוטף עזה.

סטס מיסז'ניקוב: אם המציעים הגיעו להסכמה עם הממשלה שאת הישובים האלה כרגע צריך להוריד, אני לא רואה שום טעם לעשות אחרת.

זאב אלקין: זאת קריאה ראשונה.

יעקב ליצמן: חבר הכנסת ריבלין צודק.

יעקב ליצמן: אם מדובר במקומות שם יש פחות מ-20 מתיישבים, אני מבין שיש חוק שמדבר על 15, ואם זה כך, למה לפגוע בזה?

יעקב ליצמן: נשאיר את זה.

יעקב ליצמן: המקומות שם אין בכלל, אני יכול להבין כי את זה אפשר להוסיף אחר כך.

זאב אלקין: הייתי מאוד שמח להשאיר את המקומות האלה.

יעקב ליצמן: חברי הכנסת יכולים להציע.

סטס מיסז'ניקוב: אפשר לעשות זאת בהסתייגות לקראת קריאה שנייה ושלישית.

יעקב ליצמן: אתה צריך להציע את זה בהסתייגות.

סטס מיסז'ניקוב: לקראת קריאה ראשונה אין הסתייגויות.

זאב אלקין: הוועדה יכולה לאשר את זה.

זאב אלקין: התקיימה ישיבת תיאום.

זאב אלקין: אני רוצה להיות נאמן למה שסוכם באותה ישיבת תיאום.

אורי אריאל: הוזמנתי לישיבת התיאום אבל לא הגעתי כי לא יכולתי להגיע.

אורי אריאל: אני לא כופר בתיאום וצריך תיאום וטוב שיש תיאום.

אורי אריאל: אני מסכים עם היושב-ראש שלא שווה להפיל את כל החבילה בגלל ישוב אחד, אבל אני לא מבין למה זה ירד.

אורי אריאל: הבנתי שתיאמתם, אבל למה זה ירד?

זאב אלקין: הממשלה טענה בישיבת התיאום שבאותם מקומות שאין מפונים בכלל או מספר המפונים נופל מהמספר הקבוע היום בחוק – ואנחנו הרי רוצים לשנות את החוק – היא לא יכולה להסכים שהישובים האלה יופיעו כמחייבים אותם בהעתקה קהילתית אם לפי החוק אין שם העתקה קהילתית.

זאב אלקין: אני חייב לומר שאני מבין את הטענה הזאת של הממשלה.

זאב אלקין: היות שהתיקון שאנחנו מנסים להעביר עוד לא עבר, לכן מי שייצג שם את קבוצת היוזמים, גם על דעת יושב-ראש ועד המפונים, הסכמנו להוריד את זה כרגע מהצעת החוק.

זאב אלקין: אם המציאות תשתנה לקראת קריאה שנייה ושלישית לגבי המספר הקבוע שהוא 20, אפשר גם להחזיר את זה.

זאב אלקין: כמו שאני מצפה מהממשלה שהיא תישאר נאמנה לרוח התיאום – ולצערי היא לא, כי נפרדנו באותה ישיבת תיאום עם סיכומים ברורים אבל לאחר מכן מנכ"ל משרד ראש-הממשלה החליט שבגלל שהוא לא עשה הכנות מראש ומי שייצגו אותו שם לא אמרו את כל מה שהוא חשוב שצריך לומר והוא רצה לפתוח את זה מחדש – כמו שאני בא בטענות למנכ"ל משרד ראש-הממשלה במצב כזה ולשמחתי יושב-ראש הקואליציה תמך בעמדתנו ולכן זה גם הולך לעבור כאן, וציין זאת יושב-ראש הוועדה, בקריאה ראשונה, אני רוצה להיות בסדר.

זאב אלקין: אותן נקודות שסוכמו שנכון לעכשיו משתנות, אני רוצה לשנות.

ראובן ריבלין: הסכמים צריך לכבד וכאשר מתחייבים חברי כנסת, הם צריכים להשתדל לבוא בידיים נקיות גם כאשר הממשלה לפעמים מתחכמת או לא תמיד נוהגת מנהג שאנחנו נוהגים בו.

ראובן ריבלין: אנחנו בכל זאת צריכים לכבד את הכנסת, גם אם הממשלה לא מתנהגת כראוי.

ראובן ריבלין: יחד עם זאת אני רוצה לומר לחבר הכנסת אלקין ולכל החברים הנכבדים שבקריאה טרומית אין נושא חדש ואתה תמיד יכול להוסיף.

ראובן ריבלין: אם אתה גורע, לאחר מכן אתה נכנס לתוך מצוקה בה אתה צריך להיות מאוים על ידי איזשהו דבר שיהיה נושא חדש.

ראובן ריבלין: אני לא יודע אם מקום גיאוגרפי הוא לא נושא חדש.

זאב אלקין: אפשר לשאול את היועצת המשפטית.

ראובן ריבלין: במידה שאנחנו מצביעים כאן נגד החוק, בגלל שאתה התחייבת, ואנחנו משאירים את החוק כפי שהוא, הוא עולה למליאה בנוסח שהוא התקבל.

ראובן ריבלין: זאת אומרת, גם אם נחליט, כדי לכבד את הסכמת הממשלה, לומר שאנחנו רוצים להשאיר את כל החוק כפי שהוא, וכולנו נצביע נגד כי אתה התחייבת לממשלה, מה שיקרה הוא שתעלה החוברת הכחולה בדיוק בנוסח הזה.

ראובן ריבלין: אם היושב-ראש אומר בניגוד לעמדתו של חבר הכנסת אלקין וחברת הכנסת עמירה דותן אשר התחייבו בפני הממשלה על נוסח מסוים שאנחנו נצביע נגד העברת החוק בקריאה ראשונה, הוא עולה למליאה לקריאה ראשונה בנוסח שהתקבל בקריאה הטרומית.

ראובן ריבלין: זאת אומרת, אתם אפילו לא מפרים כאן איזשהו דבר.

ראובן ריבלין: אני מציע שאנחנו חברי הוועדה נתחייב לכבד את ההסכם שהתקיים בין חברי הכנסת והתושבים אם וכאשר יתברר לנו בין קריאה ראשונה לקריאה שנייה ושלישית שהחובה הזאת עדיין קיימת.

ראובן ריבלין: אנחנו מדברים על קהילות של 20 משפחות והיה לי את הכבוד להציג את החוק של חבר הכנסת אלקין בפני הכנסת.

זאב אלקין: של כולנו יחד.

ראובן ריבלין: כן, אבל אני בשמך הסברתי את מה שאתה רוצה, וראה זה פלא, כולם קיבלו את זה משום שאנחנו לא חושבים שהמגבלה של 20 משפחות היא המגבלה הנכונה.

זאב אלקין: לא, לצערי עדיין לא קיבלו את זה.

זאב אלקין: המליאה עוד לא הצביעה.

ראובן ריבלין: אני רוצה לומר לך את רחשי לב הציבור.

ראובן ריבלין: אני מציע שאנחנו נצהיר שאנחנו מכבדים את ההסכם אבל מעבירים את הצעת החוק כפי שהיא.

ראובן ריבלין: אם צריך להוריד מקומות, נוריד.

סטס מיסז'ניקוב: יש לי הצעה חלופית.

סטס מיסז'ניקוב: אני מציע שהיוזמים שהגיעו להסכמה עם הממשלה, נוריד עכשיו את הישובים שהם מבקשים לקראת קריאה ראשונה, לקראת הכנה לקריאה שנייה ושלישית בוועדה, כאלה שירצו להוסיף ישובים כאלה ואחרים, בהסתייגות, ישימו הסתייגות.

סטס מיסז'ניקוב: אם ההסתייגות תעבור כאן, בסדר, אם היא לא תעבור, זה יעלה למליאה ותעבור שם.

סטס מיסז'ניקוב: כרגע נכבד את ההסכם אליו הגיעו היוזמים עם הממשלה.

יעקב ליצמן: אני חושב שאדוני מסתכן ברוב הזה.

ניסן סלומינסקי: כבר למדנו מהניסיון של שדרות.

ניסן סלומינסקי: אם יש הסכמה עם הקואליציה ואם יש הסכמה גם ביניכם ואתם מכבדים אותה, אני מציע להישאר בהסכמה הזאת.

ניסן סלומינסקי: זה יגיע לקריאה שנייה ושלישית, ואם נרצה, נוכל להוסיף את זה לנוסח הכחול שיעלה למעלה.

ניסן סלומינסקי: נוסיף את זה כאן.

ניסן סלומינסקי: אם המציעים יבקשו מאתנו להשאיר את זה, נצביע בעד, אבל אם אתם מרגישים שאתם רוצים להיות הוגנים, זה יהיה מאוד משונה שאנחנו נעשה דווקא כי אז מנכ"ל משרד ראש-הממשלה יחשוב שאין לו מה לתאם עם המציעים כי בסוף זה יבוא לכאן והכל יתהפך, כך שגם הוא יעשה הפוך.

יעקב ליצמן: באיזה ישובים אין כלום ובאיזה ישובים יש פחות מ-20?

זאב אלקין: אני חוזר לרשימה, ורם תרצו, אני אציין.

זאב אלקין: בטנא עומרים יש פחות מ-20.

זאב אלקין: נמצא כאן יושב-ראש הוועד והוא יוכל לתקן אותי, אם אני טועה.

סטס מיסז'ניקוב: תקריא את הרשימה ואחר כך אני אתן לו זכות דיבור.

זאב אלקין: בטנא עומרים יש פחות מ-20, במשכיות כרגע נדמה לי שאין בכלל ואם יש, יש בודדים ממש.

זאב אלקין: שם זה לא ייפתר גם על ידי תיקון ל-15.

זאב אלקין: בתלמים אין בכלל.

דני מורביה: לא, יש.

זאב אלקין: השאלה אם מדובר בבודדים או בסדר גודל של 15.

דני מורביה: מדברים על הרחבת ישוב.

יעקב ליצמן: אתה אומר שבכל הישובים יש בודדים.

זאב אלקין: תכף נגיע לזה.

עמירה דותן: אני הבנתי שקידר מחליף את תלמים.

עמירה דותן: הם רצו ללכת לתלמים ועכשיו הם הולכים לקידר.

דני מורביה: בזמנו הייתה רשימה של כ-14 מקומות בהם לא היו.

איתי אהרונסון: בשום שלב תלמים לא עמד על הפרק.

עמירה דותן: נכון.

עמירה דותן: בכל ישיבות ועדת המשנה, לא עלה הנושא הזה.

דני מורביה: כרגע הם גרים בתלמים.

זאב אלקין: אריאל הוא מקרה קלאסי של הבדל בין 15 ל-20.

ניסן סלומינסקי: אתם מוציאים אותם?

זאב אלקין: נכון לעכשיו, כן.

ראובן ריבלין: מה עם שומריה?

איתי אהרונסון: בבסיס יש קבוצה מאוד גדולה.

עמירה דותן: תלמים מופיע פעמיים.

ניסן סלומינסקי: ברשותך, אני אומר לא להוציא כרגע את אריאל.

עמירה דותן: אני מבקשת לשים אותו בצד כי אנחנו מטפלים בו בכיוון אחר.

זאב אלקין: בחדרה אין כלום.

זאב אלקין: לעומת זאת שתי תוספות הן נווה ים ושוקדה.

איתי אהרונסון: את כרמית הורדת?

זאב אלקין: נכון.

דורון בן שלומי: אני רוצה להודות לוועדה.

דורון בן שלומי: אני מאוד מחזק את מה שאמרו כאן חברי הכנסת.

דורון בן שלומי: אנחנו כבר חודשים מבקשים שאם יש סעיפים, להוסיף אותם כדי לקדם הצעת חוק.

דורון בן שלומי: אנחנו הסכמנו על מנת למנוע ויכוחים וחיכוכים מיותרים.

דורון בן שלומי: זה אמור גם מקום כמו אריאל שכביכול הסכמנו.

דורון בן שלומי: הרשימה הזאת לא באה לקבוע איפה יתיישבו אנשי גוש קטיף.

דורון בן שלומי: לא רצינו להתעקש ולגרום לכך שהממשלה תפיל את כל החוק, כמו שאמר יושב-ראש הוועדה.

דורון בן שלומי: אני בעד החוק שמדבר על 15 ואני בעד אריאל, אבל עכשיו צריך להעביר את החוק.

זאב אלקין: התיקון השני שהוסכם עליו, בסעיף 4(4), בעמוד 3, שבסוף הסעיף, היכן שכתוב "תקופה שלא תעלה על 45 ימים" ייאמר "60 ימים".

איתי אהרונסון: בעניין הזה צריך להשלים תיאום.

זאב אלקין: זאת נקודה עליה הוסכם.

זאב אלקין: לגבי חלק מהסעיפים, ואם הוועדה תרצה – אני אציין אותם, הסיכום הוא שצריכים להשלים תיאום והממשלה צריכה להציע את הנוסח.

סטס מיסז'ניקוב: אמרנו שזה יהיה לקראת קריאה שנייה ושלישית.

זאב אלקין: נכון.

זאב אלקין: יש עוד משהו שחשוב שיהיה בפרוטוקול.

זאב אלקין: יש סעיף שאנחנו רוצים להוסיף.

זאב אלקין: בעקבות דיון התיאום שהתקיים, יש סעיף שאנחנו רוצים להוסיף אותו.

זאב אלקין: אני אקריא אותו וגם אעביר אותו ליועצת המשפטית.

זאב אלקין: הסעיף הזה יופיע בתוך אותו סעיף 4 והוא ייקרא "היתר על פי תוכנית מופקדת ליישוב מפונים": "על אף האמור בסעיפים 97 ו-165(ב) – אלה סעיפים של חוק תכנון ובנייה – רשאי מוסד תכנון שהפקיד תוכנית ליישוב מפונים לאשר מתן היתר על פי תוכנית מופקדת אף אם אינו בהתאם לתוכנית בת תוקף בהתקיים התנאים הבאים: 1.

זאב אלקין: ההיתר הוא לביצוע עבודות עפר לפי תוכנית ליישוב מפונים במסגרת הרחבת ישובים קיימים ובשטחים חקלאיים.

זאב אלקין: 2.

זאב אלקין: ביצוע העבודות אינו פוגע בשמורת טבע מוכרזת".

זאב אלקין: המשמעות שעומדת מאחורי הסעיף הזה היא שזה מאפשר להתחיל בעבודות עפר בלי לחכות לכל השלבים הסופיים של הישובים.

זאב אלקין: אנחנו רצינו נוסח אחר, אבל ביקש נציג המינהלת ניסוח עבודות עפר וקיבלנו את הניסוח הזה.

זאב אלקין: זה סעיף חדש שאנחנו מבקשים להוסיף.

איתי אהרונסון: הסעיף הזה הוצג לנו לראשונה באותה ישיבה ואכן סברנו שאין שום סיכוי לסעיף הזה אם העבודות שיבוצעו לפני שהתב"ע מאושרת יהיו יותר מאשר עבודות עפר, אבל הבהרנו שעם הדבר הזה אנחנו חייבים לחזור הביתה ויש לנו הרבה עבודה בבית ברמת העיקרון.

איתי אהרונסון: גם כאן נדרש תיאום ברמת העיקרון.

יהודה זמרת: יש לנו בעיה.

יהודה זמרת: החוק נועד לזרז תהליכים ולקצר אותם, אבל בסופו של יום יהיה תכנון.

יהודה זמרת: לבצע כרגע עבודות עפר ולקבוע עובדות בשטח, זה סותר את כל הרעיון.

יהודה זמרת: זה בעצם אומר שהעם כבר הלך לאן שהלך, המתיישבים כבר נמצאים ועכשיו תקבל החלטה כאשר אומרים שרוצים להזיז ימינה או שמאלה.

יהודה זמרת: אנחנו קובעים עובדות בשטח וזה נוגד את כל ההסכמה שהייתה.

זאב אלקין: אני מאוד מצר על כך שנציגת משרד הפנים בישיבת התיאום לא אמרה את מה שאתה אומר עכשיו.

ראובן ריבלין: החוק שחבר הכנסת אלקין מוביל בא בגלל מה שאתה טוען.

ראובן ריבלין: החוק של חבר הכנסת אלקין ושל 60 חברי הכנסת בא לעקוף את חוק התכנון והבנייה כאשר גורשו יהודים מביתם ואין להם איפה לגור.

ראובן ריבלין: לכן אנחנו באים ואומרים שזה חוק חריג וחורג לחוק התכנון והבנייה, כמו שחוק פינוי-פיצוי היה חוק חריג כאשר באו וגירשו יהודים מבתיהם.

ראובן ריבלין: אנחנו לא מדברים על הנושא הפוליטי.

ראובן ריבלין: נציג משרד הפנים בא להסביר לנו שאי אפשר לפגוע בחוק התכנון והבנייה ואנחנו מסכימים אתו, אבל יש מקרים מיוחדים של צורך לאומי עבורו בא החוק הזה.

ראובן ריבלין: כל מה שהוא מזהיר אותנו מפניו, לכן אנחנו מחוקקים את החוק.

זאב אלקין: אני גם מציע שנשמע הבהרה של עורך-דין יחזקאל לוי שהוא היועץ המשפטי לשעבר של משרד הפנים שאולי יוכל להרגיע אותנו לגבי מידת הפגיעה שיש בסעיף הזה.

זאב אלקין: זה גם יסביר למה נציג משרד הפנים באותה ישיבת תיאום לא התנגד לזה.

יחזקאל לוי: אני מודה לכם שאתם מאפשרים לי להציג את הנושא בקצרה.

יחזקאל לוי: בעבר היה מדובר בהרבה מקרים של עבודות עפר שניתנות אחר כך לתיקון, אם מסתבר שיש התנגדות שלא מאפשרת את ביצוע הדבר שמבקשים לעשות אותו באותו מקום.

ראובן ריבלין: בזמן הפקדה אפשר לחפור.

יחזקאל לוי: עבודות עפר, כאשר מדובר בהרחבת ישובים קיימים בשטחים חקלאיים, הן תנאי נוסף שאין פגיעה בשמורות טבע.

יחזקאל לוי: לכן מי שחושב שמא יהיו כאן מעשים שלא ניתנים לתיקון, הסעיף עצמו מאפשר את התיקון של הדבר.

יחזקאל לוי: מדובר בעבודות עפר בלבד.

יחזקאל לוי: יש כאן הבנה לערכי טבע.

יהודה זמרת: אלה לא ערכי טבע.

יהודה זמרת: אתה מקבל החלטה שיהיה מפלס כזה ושיהיו בניינים כאלה, אבל לא מחזירים ערים.

יהודה זמרת: זה כנראה לא בידינו.

עדי מרכוס: גם משרד המשפטים מתנגד לסעיף הזה.

עדי מרכוס: אנחנו סוברים שזה יוצר עובדות בשטח לפני שהתקבלה תוכנית.

עדי מרכוס: צריך לזכור שבשלב ההפקדה עוד לא נשמעו התנגדויות, יכול להיות שהתוכנית תשתנה.

יעקב ליצמן: אתם לא הייתם בישיבת התיאום.

עדי מרכוס: לא הוזמנו לישיבת התיאום.

ניסן סלומינסקי: ליתר הסעיפים אתם מסכימים?

עדי מרכוס: יש לנו התנגדויות ספציפיות גם לחלק מהסעיפים.

עדי מרכוס: זה לא סוכם אתנו.

יעקב ליצמן: היה תיאום ואתה דורש מאתנו כרגע, בניגוד למה שאנחנו חושבים, לקיים את התיאום הזה ולשמור עליו כי היה תיאום.

יעקב ליצמן: עכשיו הם אומרים שהיה תיאום אבל לא אתם.

יעקב ליצמן: לכן אני עומד על כך שנצביע.

יעקב ליצמן: אם אין תיאום, אז אין תיאום על כלום.

זאב אלקין: שתי הערות לפרוטוקול.

זאב אלקין: קודם כל, לגבי לא הוזמנו.

זאב אלקין: סוכם שהתיאום נעשה מול מנכ"ל משרד ראש-הממשלה.

זאב אלקין: מנכ"ל משרד ראש-הממשלה שלח לישיבת התיאום את מי שהוא רוצה ולכן כל הטענות של משרד המשפטים, אני מציע להפנות אותן למנכ"ל משרד ראש-הממשלה ולמינהלת סל"ע.

זאב אלקין: לא אנחנו קבענו מי תהיה הנציגות של הממשלה באותו תיאום.

זאב אלקין: המבחן הטוב ביותר לשאלה האם היה תיאום או לא, זה ההרכב של החדר הזה.

זאב אלקין: כפי שאתה רואה כאן, הקואליציה לא מגייסת כנגד החוק למרות הבקשה של מנכ"ל משרד ראש-הממשלה.

יעקב ליצמן: אני מסכים אתך שהסכמנו כבר לתמוך, אבל ברגע זה שהם מתחילים לומר שלא היה תיאום, זה משהו אחר.

זאב אלקין: לא משנה מה הם אומרים.

יעקב ליצמן: אמרה נציגת משרד המשפטים שאין תיאום.

סטס מיסז'ניקוב: היא אמרה שהיא מתנגדת לחוק בכלל?

עדי מרכוס: לא, לא אמרתי את זה.

זאב אלקין: חבר הכנסת ליצמן, אני מבקש ממך שכל עוד יושב-ראש הקואליציה והקואליציה מכבדים את התיאום הזה, לא משנה מה אומר נציג זה או אחר, אני מבקש מכם לעזור לנו לעמוד במסגרת התיאום.

יעקב ליצמן: חבר הכנסת ריבלין אמר כן, ולכן גם אני אומר כן.

עדי מרכוס: לא אמרתי שאנחנו מתנגדים לכל הצעת החוק אלא אמרתי שיש לנו שאלה האם לקצר ל-40 יום או ל-40 יום ויש לנו הצעות או שינויים קונקרטיים לעניין ספציפי.

עדי מרכוס: יש לי כאן את החלטת הממשלה לתמוך בחקיקה וכתוב כאן "

עדי מרכוס: בכפוף לתיאום הליכי חקיקה עם משרד המשפטים, הפנים, האוצר ומשרד ראש-הממשלה".

עדי מרכוס: גם אנחנו היינו אמורים להיות בתיאום הזה אבל לא היינו.

זאב אלקין: שוב, אני מציע שלפנו את הטענות למנכ"ל משרד ראש-הממשלה.

עדי מרכוס: לגבי הסעיף הספציפי הזה.

עדי מרכוס: הסעיף הספציפי הזה הושג בישיבה בה לא היינו נוכחים.

ראובן ריבלין: הדמיון של ההצעה שלהם להסכמתם לחוק הוא כמו מה משותף להרצל וביאליק, כאשר לשניהם היה זקן חוץ מאשר לביאליק.

ניר פפאי: חשוב לי לומר שצריך למצוא פתרון ופתרון מהיר למצוקה של התושבים ועל זה אין ויכוח, אבל מה שהצעת החוק הזאת עושה, היא מפילה את כל האחריות של המחדלים ואי העשייה על כתפי הציבור ומוסדות התכנון.

ניר פפאי: זאת אומרת, הקיצור מחודשיים לחודש, שזה לב ההצעה, והטלתו על הציבור, כאילו בזה מצוי כל הפתרון, זאת ראיה שהוגשה לפני יותר משנתיים ואנחנו יודעים היכן זה עומד היום.

ניר פפאי: אנחנו מדברים כאן על ישובים חדשים כאשר ההתנגדויות כבר עברו, תקופת ההפקדה כבר עברה, זה אומר בעצם לשבור את חוק התכנון והבנייה שזה מהלך מאוד מאוד חריג אבל זה לא המהלך שיפתור את הבעיה.

ניר פפאי: הסעיף החדש שהוצג כאן עלול לגרום לפגיעה אמיתית.

סטס מיסז'ניקוב: זה המקרה הייחודי שאתם מתחברים לעמדת משרד הפנים לגבי חוק תכנון ובנייה.

בני מנחם: אני רוצה להעיר לגבי חוק חובת המכרזים.

בני מנחם: כמשרד האוצר – ובעמדתנו תומכים כל משרדי הממשלה – חשבנו ועדיין חושבים שהתיקון המוצע בחוק חובת המכרזים לא יעזור וזאת לא הבעיה בגינה יתעכב, אם בכלל, הטיפול במפונים ומתן פתרון קבע.

אורי אריאל: מה מעכב?

אורי אריאל: אולי אנחנו פעם נלמד מכם מה מעכב.

בני מנחם: אם תרצו, אני ארחיב.

ניסן סלומינסקי: הוא יזיק?

ניסן סלומינסקי: נניח הוא לא יעזור, אבל הוא יזיק?

בני מנחם: בהחלט יזיק.

בני מנחם: אם אתם רוצים להיכנס לגופו של עניין, אני אסביר.

סטס מיסז'ניקוב: אל תיכנס לפרטים כי לפנינו עוד קריאה שנייה ושלישית ושם ניכנס לכל סעיף וסעיף.

בני מנחם: בתחילת דבריי לא הייתה לי כוונה להיכנס לפרטים, אבל לאור ההערות, אני אכנס לפרטים.

בני מנחם: למה רציתי לומר – ואם תרצו, אני ארחיב – זה שהממשלה חשבה, ועדיין חושבת, שהתיקון המוצע כאן בעניין של חוק חובת המכרזים לא נדרש.

בני מנחם: הממשלה הסכימה לקדם את הצעת החוק בתיאום, היה ברור לכולם – ואני חושב שגם הובהר ליוזמי החוק – שבעניין הזה לא תהיה הסכמה.

בני מנחם: אני רוצה שהדברים האלה יהיו בפרוטוקול.

בני מנחם: ישיבות התיאום כמו שאתם יודעים לא הסתיימו.

סטס מיסז'ניקוב: הן יימשכו לקראת קריאה שנייה ושלישית.

ניסן סלומינסקי: אתה היית בדיון?

בני מנחם: לא הייתי בדיון ואני בהחלט חושב שזאת תקלה.

יעקב ליצמן: קיבלתי פתק מחבר הכנסת יצחק בן-ישראל שכותב לי: "תמימות דעים אינה סיבה מספקת להפסקת פיקוח בין-עירוני".

ניסן סלומינסקי: אני הייתי אומר שזאת סיבה מספקת להמשך הוויכוח.

זאב אלקין: הנושא הזה הוצג נאמנה על ידי היועץ המשפטי של מינהלת סל"ע והסיכום בישיבת התיאום היה שבתיאום בין מינהלת סל"ע לבין החשב הכללי ינסו להעביר בתקנות פתרון הרבה פחות גורף ממה שמופיע כרגע בחוק.

זאב אלקין: אנחנו אמרנו שאם הדבר יוסדר בתקנות לפני שהחוק יבוא לקריאה שנייה ושלישית, אנחנו נשמח להוריד.

ראובן ריבלין: אם ייבנו הבתים לפני כן, נוותר.

איתי אהרונסון: כנראה שלא הובנתי כהלכה בעניין הספציפי הזה ואני לא רוצה שייראה כאילו זו הייתה כוונתי.

איתי אהרונסון: כוונתי הייתה שמבחינת הטכניקה שנבחרה כאן, נניח שהיינו מסכימים שזה נכון, שזה נדרש או שזה ראוי, אז הטכניקה שנבחרה כאן היא לא הטכניקה האופטימאלית אלא הטכניקה האופטימאלית היא התקנות.

איתי אהרונסון: אמרנו שאנחנו גם חושבים שאין צורך בתקנות ולא נכון לעשות תקנות, במיוחד כאשר אנחנו בוחנים מה הדברים שעומדים לפנינו.

זאב אלקין: נציג שלכם ביקש תקנות בנושא של מכרזים סגורים או שזיכרוני מטעה אותי.

איתי אהרונסון: הדבר היחידי שאמרנו שאנחנו נבחן בבית זה האם אפשר למצוא טכניקה שבהקשר הספציפי של מכרזים לעבודות תשתיות אפשר יהיה לעשות כאלה מכרזים במסגרת של פנייה לרשימת קבלנים סגורה שתבטיח את איכות העבודה.

זאב אלקין: נכון, ובמידה והדבר יוסדר בתקנות לפני קריאה שנייה ושלישית, נשמח להוריד את הסעיף הזה.

זאב אלקין: אמרנו את זה שם ואני חוזר על זה כאן.

יאיר זילברשטיין: ההצעה עברה בוועדת השרים לענייני חקיקה בתנאי שיהיה תיאום וכולם רואים שתיאום לא היה כאן.

יעקב ליצמן: אתה גם לא היית בדיון.

יאיר זילברשטיין: נכון.

סטס מיסז'ניקוב: גם לא הוזמנת.

יאיר זילברשטיין: אני מבקש לדחות את ההצבעה בשבוע אז יהיה תיאום.

יאיר זילברשטיין: גם משרד ראש-הממשלה בעד החוק ואני מבקש לכן לדחות את ההצבעה בשבוע.

יאיר זילברשטיין: אם תהיה הצבעה עכשיו, שר האוצר יגיש ערר לוועדת שרים לענייני חקיקה ואז נצא מהמסלול.

אורי אריאל: עבר זמנו.

יאיר זילברשטיין: לא.

יאיר זילברשטיין: כל עוד זה לא עובר בקריאה ראשונה, הוא יכול להגיש ערר.

יעקב ליצמן: זה דווקא מאוד מתאים לי.

יעקב ליצמן: נתמודד.

יעקב ליצמן: אני לא אוהב את האיומים האלה.

סטס מיסז'ניקוב: כרגע עברה תקנה בוועדת כלכלה רק בגלל האיומים שהשמיע סגן הממונה על התקציבים שאמר שהוא ימשוך את כל הצעת החוק.

סטס מיסז'ניקוב: ספגתי הרבה איומים היום ואני כבר רגיל להם.

ראובן ריבלין: האם אתה מצביע?

סטס מיסז'ניקוב: אני מצביע.

ענת מימון: לפני ההצבעה, אנחנו צריכים לציין עלות תקציבית.

ראובן ריבלין: למעלה מחמישה מיליון שקלים.

ענת מימון: אנחנו צריכים לציין בנוסח הצעת החוק מה העלות התקציבית.

ראובן ריבלין: אין ויכוח.

ראובן ריבלין: למעלה מחמישה מיליון שקלים.

ראובן ריבלין: החוק הזה הוא לא חוק תקציבי.

ניר פפאי: אם יהיה תיקון לחוק חובת המכרזים, אין ספק שזה ייקר את ההתקשרות.

יעקב ליצמן: מה לדעתך העלות?

יאיר זילברשטיין: אני לא יו דע.

יאיר זילברשטיין: לא הייתי בישיבת התיאום.

יעקב ליצמן: אבל אני יודע מה העלות.

ראובן ריבלין: אני אומר לכם שזה לא חוק תקציבי.

ניר פפאי: אם תעשה פטור ממכרז, אין ספק, אני לא חושב שצריך כלכלן גדול, כדי להבין שזה ייקר את ההתקשרות ואפילו באופן משמעותי.

ראובן ריבלין: אם זה תקציבי, צריך 50 חברי כנסת.

ענת מימון: ללא קשר לשאלה כמה חברי כנסת צריכים, צריך לציין על פי התקנון בדברי ההסבר של ההצעה מה העלות התקציבית של ההצעה.

יעקב ליצמן: אני מבקש חוות דעת של מרכז המחקר והמידע של הכנסת.

ראובן ריבלין: לא, לא נוכל להצביע.

יעקב ליצמן: אני כן מבקש להצביע.

יעקב ליצמן: על זה אין עוררין, אבל כדי שלא יבואו אלינו עם איומים, אני מבקש חוות דעת של מרכז המחקר והמידע של הכנסת.

ענת מימון: אנחנו מצביעים על הצעת החוק שעברה בקריאה טרומית, על הנוסח שעבר, בכפוף לשלושה שינויים.

ענת מימון: השינוי הראשון הוא הורדה של 5 ישובים מהרשימה הראשונה בתוספת והוספה של שני ישובים.

ענת מימון: השינוי השני הוא סעיף 4(4), במקום 45 ימים, יהיו 60 ימים.

ענת מימון: השינוי השלישי הוא הוספת הסעיף לגבי עבודות עפר לפי הנוסח שהוקרא קודם.

ניסן סלומינסקי: על פי תיאום עם הוועדה.

ניסן סלומינסקי: זה היה מתואם.

ניסן סלומינסקי: השינויים שאתם מביאים הם על פי התיאום עם הוועדה.

ראובן ריבלין: על זה מצביעים.

זאב אלקין: תיאום עם היוזמים.

ענת מימון: זה הנוסח שאנחנו מצביעים עליו.

סטס מיסז'ניקוב: לפני שאנחנו מצביעים, הערה לאגף התקציבים.

סטס מיסז'ניקוב: ההערה שלך לגמרי לא מקצועית ולגמרי לא רצינית כאשר אתה אומר שאתה לא יודע מה העלות התקציבית בגלל שלא הוזמנת לוועדת התיאום.

סטס מיסז'ניקוב: אתה בא לדיון של ועדת הכספים של הכנסת, אתה בא לעבוד ולא לעשות לנו טובה.

סטס מיסז'ניקוב: אתה בא לעבוד לצורך הצעת החוק הזאת ואתה צריך לעשות שיעורי בית, גם אם לא הוזמנת לוועדת התיאום ולספק לנו נתונים.

סטס מיסז'ניקוב: אל תתחבא מאחורי איזה שהם דברים מוזרים מאוד שלא היית בוועדה.

סטס מיסז'ניקוב: זה ממש מעליב מה שאתה אומר.

סטס מיסז'ניקוב: זה ממש מעליב ולא מקצועי.

יעקב ליצמן: אדוני היושב-ראש, זה במסגרת המדיניות החדשה של מנכ"ל משרד ראש-הממשלה נגד אגף התקציבים.

סטס מיסז'ניקוב: לא משנה.

סטס מיסז'ניקוב: אני מדבר עלינו.

סטס מיסז'ניקוב: אנחנו סוברנים לקבל מידע מאגף התקציבים.

סטס מיסז'ניקוב: אתם עובדים למען הציבור ולא הציבור עובד אצלכם.

ענת מימון: נציג האוצר חייב לציין את העלות התקציבית.

סטס מיסז'ניקוב: אם הוא לא מציין, אנחנו נדחה עכשיו הצבעה?

ענת מימון: אני לא אומרת שנדחה, אבל שיעביר לנו את גובה הסכום.

סטס מיסז'ניקוב: על פי מה שאומרת היועצת המשפטית, בישיבה הבאה, גם אם לא תוזמן לכל ועדות התיאום – ואני מקווה שכן תוזמן, אבל בסך הכל זה לא תלוי בחבר הכנסת אלקין אלא זה תלוי במנכ"ל משרד ראש-הממשלה – אני מבקש שתביא את העלות התקציבית של החוק הזה.

זאב אלקין: אני אציין עלות.

ניסן סלומינסקי: בקריאה ראשונה כבר צריכים עלות?

ענת מימון: כן.

זאב אלקין: אני יכול לציין עלות והוועדה יכולה לאשר.

זאב אלקין: מדובר ב-4 מיליון שקלים.

סטס מיסז'ניקוב: מי בעד הצעת חוק לקידום ישוב מפוני גוש קטיף, חבל עזה וצפון שומרון (הוראת שעה), התשס"ח-2007 של חבר הכנסת אלקין וקבוצת חברי כנסת עם השינויים שהוקראו?

סטס מיסז'ניקוב: ה צ ב ע ה אושר פה אחד

ראובן ריבלין: אני מבקש רביזיה והיא רק שלי.

סטס מיסז'ניקוב: מי בעד הרביזיה של חבר הכנסת ריבלין?

סטס מיסז'ניקוב: ה צ ב ע ה הרביזיה לא התקבלה תודה רבה.